Só kan inflasie styg weens duurder krag – Reserwebank | Netwerk24
13 Maart 2019 15:42
Die verhoging in kragtariewe wat pas toegestaan is, kan die inflasiekoers met 0,75 van ’n persentasiepunt verhoog, sê Kuben Naidoo, een van die adjunkpresidente van die Reserwebank.
Eskom het verlede week toestemming gekry om vanaf April sy groothandelkragtariewe met 9,4% te verhoog.
Dit gaan die algehele verhoging van die tariewe wat munisipaliteite en ander groot verbruikers betaal, vanjaar op 13,8% te staan bring.
Dit is amper 50% meer as die aanname wat die Reserwebank in sy jongste vooruitskatting oor die inflasiekoers vir 2019 gemaak het. Daarin is voorspel dat die inflasiekoers vanjaar onder 5% gaan bly.
Die Reserwebank het in November die rentekoers vir die eerste keer in meer as twee jaar verhoog, maar dit in Januarie onveranderd gelaat.
Naidoo het in Kaapstad op ’n konferensie gesê “dit is nie ’n geheim nie dat die VSA nou in ’n siklus is wanneer rentekoerse stadiger gaan styg en dit gaan die druk op die rand verminder”.
Inflasie het in Januarie die stadigste in tien maande gegroei teen 4%.
Die volgende rentekoersbesluit word op 28 Maart bekend gemaak. – Bloomberg
Meer oor: Nersa | Eskom | Kuben Naidoo | Inflasie | Kragtariewe | Reserwebank | Krag | Inflasiekoers | Elektrisiteit | Rentekoers